Hrvatska liječnička komora će zatražiti očitovanje od dr. Lidije Gajski vezano uz njezine javno izrečene stavove o Covidu 19, epidemiji novog koronavirusa i cijepljenju, koji predstavljaju moguće kršenje Kodeksa medicinske etike i deontologije. Poručila je to Hrvatska liječnička komora (HLK) u odgovoru Faktografu na upit u kojem smo ih tražili komentar teksta dr. Gajski objavljenog na portalu Logično, odakle je potom prenesen i u drugim medijima.

I dok naslov teksta “Tri pitanja za one koji upravljaju korona krizom u Hrvatskoj” implicira da Gajski “samo postavlja pitanja”, pred kraj teksta ona zapravo i nudi svoj odgovor. On je, pak, u skladu s onim po čemu je dr. Gajski najpoznatija, a to je promocija štetnosti cijepljenja, iako za svoje tvrdnje nema nikakvih znanstvenih dokaza. Lidija Gajski je, naime, jedna od najpoznatijih hrvatskih antivaksera.

“Kako nam se ne bi dogodilo da se represija i destrukcija nastave unedogled, ili da popuste da bi se ponovo pojavile s novim, još ‘ubojitijim’ virusom i novim, još oštrijim mjerama – obaveznim cijepljenjem, na primjer. Godinama od nadležnih tražim dokaze za korist od cjepiva i dokaze za potrebu obveznog cijepljenja djece u Hrvatskoj. I godinama ne dobivam odgovor. A roditelji kao hipnotizirani prelaze preko te praznine u znanju i izlažu svoju djecu postupku za koji nam nisu predočene ni osnovne vjerodostojne informacije. Ne dopustimo da nas i u ovom predmetu hipnotiziraju. I da zbog bolesti o kojoj postoji puno nejasnoća i koja se ne čini značajno opasnija od obične prehlade, prihvatimo društveni eksperiment s neizbježnim destruktivnim posljedicama. I da se nepostojeća korona kriza pretvori u onu vrlo realnu i devastirajuću. Odgovorna medicinska struka i državna administracija u svojim se odlukama ne vode strahom i nekritičkim preuzimanjem tuđih naloga, već racionalnim i sveobuhvatnim promišljanjem motiviranim interesom i dobrobiti naroda koji im je povjerio upravljanje”, piše dr. Gajski.

Prostim okom je vidljivo da tvrdnje dr. Gajski nisu utemeljene u stvarnosti. Ne pamti se da je obična prehlada dovela sustave zdravstvene zaštite na rub kolapsa, kao što je to zadnjih tjedana zabilježeno u npr. Italiji ili Španjolskoj.

Pritom je izgledno i da službene brojke umrlih zbog zaraze koronavirusom ne odražavaju realno stanje. Realnost je, barem u Italiji, puno gora. Fizičar Luca Foresti, direktor kompanije Centro Medico Santagostino u Bologni, za Index je rekao da su oni koji misle da su talijanske brojke preuveličane u velikoj zabludi. Foresti je za talijanski Corriere Della Sera i britanski Economist napravio analizu koja pokazuje da stopa smrtnosti u gradu Nembro u Lombardiji trenutno znatno odstupa od prosjeka, tj. da je ove godin umrlo četiri puta više ljudi od očekivanog. Takva devijacija još je veća od službene brojke umrlih od Covida-19 i ne može se objasniti bez utjecaja pandemije.

Liječnička komora i zbor: Lidija Gajski svojim tvrdnjama ugrožava zdravlje ljudi

HLK i Hrvatski liječnički zbor na tvrdnje Lidije Gajski nude eksplicitan odgovor – takvim tvrdnjama ugrožava se ljudsko zdravlje.

“Hrvatska liječnička komora i Hrvatski liječnički zbor upućuju sve liječnike na znanstveno utemeljenu javnu komunikaciju koja je u skladu s Kodeksom medicinske etike i deontologije. Naš Kodeks je iznimno važan upravo u ovakvim izuzetnim situacijama ugroze zdravlja građana. Javnost očekuje poruke liječnika, ali javnost s pravom očekuje da su te poruke i stavovi znanstveno utemeljeni”, poručuju iz tih strukovnih udruženja.

Najveći dio odgovora koji je zaprimio Faktograf Komora je objavila u formi priopćenja na svojim službenim stranicama.

“Neozbiljne i neodgovorne tvrdnje rijetkih liječnika koje se mogu naći u medijima šalju poruke koje minimiziraju opasnost od epidemije i nužni ostanak doma. Upozoravamo sve takve kolegice i kolege da netočnim, neodgovornim i neznanstvenim komuniciranjem krše Kodeks medicinske etike. Dapače takva javna komunikacija ne doprinosi čovjekovom zdravlju, ne promiče zdravlje i ne sprječava širenje bolesti, a što su liječničke obveze propisane Kodeksom”, rečeno je iz HLK Faktografu.

Gajski i Sladoljev zajedno u Bujici

Doktorica Gajski nije jedina zbog čijih je izjava Hrvatska liječnička komora reagirala u jeku pandemije koronavirusa. Podsjetimo, Krešimir Luetić, predsjednik HLK za Faktograf je ranije osudio tvrdnje i bivšeg zaposlenika Imunološkog zavoda Srećka Sladoljeva, uz napomenu da Sladoljev nije ni liječnik, niti član Komore.

Nakon objave teksta na portalu Logično, dr. Gajski i Srećko Sladoljev gostovali su u ovotjednoj emisiji Bujica, voditelja Velimira Bujanca u kojoj su ponovili većinu Hrvatskoj liječničkoj komori spornih tvrdnji. Video njihova gostovanja u emisiji Bujica na Youtubeu je pogledan nešto više od 150 tisuća puta.

Doktorica Gajski tako je u emisiji objašnjavala teze koje je iznosila u tekstu koji je objavila na portalu Logično. “Ja sam dala svoje viđenje koje nije samo moje, nego se poklapa i s viđenjem doktora Sladoljeva, da se radi o bolesti čiji je uzročnik uobičajen, čiji je tijek, ja sam kliničar pa me zanima kakvi su simptomi, blagi u velike većine ljudi. Dakle više od 80 posto ljudi ili uopće ne razvije nikakve tegobe, dakle ni ne zna da je preboljelo ili su ti simptomi jedne relativno blaže prehlade. A bolest se komplicira u manjini ljudi i to gotovo isključivo starijih ljudi i ljudi koji su opterećeni drugim kroničnim bolestima.”

Neistine i manipulacije

Citirana tvrdnja dr. Gajski klasični je primjer manipulacije činjenicama. Naime, dok je podatak o tome da značajan postotak osoba koji oboli od Covid-19 nema teške tegobe točan (iako je brojka koju Gajski koristi prema novim informacijama prenapuhana) to bolest izazvanu koronavirusom ne čini bezopasnom. Dapače, asimptomatski prijenos čini Covid-19 još opasnijim jer olakšava i ubrzava širenje bolesti koja onda može izazvati teške i po život opasne komplikacije kod starijih ljudi i osoba narušenog zdravlja.

Činjenicu da određeni broj zaraženih koronavirusom SARS-CoV-2 ne razvija nikakve simptome, dr. Gajski koristi i kako bi opravdala tezu da je riječ o “bolesti čiji je uzročnik uobičajen”. Hrvatski zavod za javno zdravstvo i druge relavantne svjetske medicinske organizacije tvrde suprotno. U rubrici s najčešćim pitanjima povezanim s koronavirusom SARS-CoV2 i njime uzrokovanom bolešću Covid-19, nalazi se i pitanje “može li se ovaj virus usporediti sa SARS-om ili sezonskom gripom?”.

“Iako se SARS-CoV-2 i virus gripe prenose s osobe na osobu i mogu imati slične simptome, ta dva virusa su vrlo različita i ponašaju se drugačije. Virus sezonske gripe poznat je desetljećima, javlja se sezonski u umjerenim klimatskim područjima, postoji cjepivo protiv njega kao i specifični antivirusni lijekovi. S druge strane, SARS-CoV-2 je potpuno novi virus zbog čega je prisutna opća osjetljivost stanovništva, a zbog još uvijek puno nepoznanica o njemu, teško je predvidjeti intenzitet njegovog širenja u nadolazećim tjednima i mjesecima. Za razliku od virusa gripe, nema cjepiva niti specifičnih lijekova protiv SARS-CoV-2”, navodi se na stranicama Hrvatskog zavoda za javno zdravstvo.

Širi i teorije zavjere o 5G-u

Voditelj emisije Velimir Bujanec svojim je pitanjima u emisiji dao i doprinos širenju teorija zavjere vezanih za 5G tehnologiju. U 31. minuti emisije Bujanec je dr. Gajski upitao: “Nešto se spominje taj 5G, što je taj 5G?”

Evo što mu je odgovorila: “(…)Postoji istraživanje i postoje znanstvenici i stručnjaci koji tvrde da bi gusta 5G mreža mogla imati veze s ovim simptomima bolesti koji se sada prepoznaju jer su simptomi radijacije određene frekvencije istovjetni simptomima prehlade”. To je u potpunosti netočna tvrdnja. Ne postoje nikakvi dokazi koji opravdavaju dovođenje u vezu koronavirusa i 5G mreža.

Faktograf za vrijeme trajanja pandemije vodi live blog kako bi svim našim čitateljima na jednom mjestu bio dostupan pregled dezinformacija o koronavirusu koje smo raskrinkali kao netočne. Blogu možete pristupiti klikom ovdje.

Ovaj tekst naknadno je nadopunjen podacima koje je prikupio talijanski fizičar Luca Foresti, a koji pokazuju da Covid-19 uzrokuje veći broj smrti nego što je službeno evidentirano.

Imate prijedloge, pohvale ili kritike? Uočili ste neku izjavu za koju vjerujete da bi je Faktograf trebao obraditi? Želite nas upozoriti na neodgovorno ponašanje političara? Pišite nam na info@faktograf.hr ili nas kontaktirajte putem Twittera ili Facebooka.